Bodil Kornbek (KRF), 2002-04-12:
Forslagsstillerne bekymrer sig meget for, om de skoleelever, der bliver fritaget for kristendomskundskab, nu også kan begå sig i det danske samfund uden at kende til det kristne værdigrundlag, og derfor vil de nu med dette lovforslag tvinge alle elever i folkeskolen til at deltage i undervisningen.
I Kristeligt Folkeparti synes vi sådan set, at det er prisværdigt, at andre partier i Folketinget ønsker at styrke faget kristendomskundskab, fordi det for os selvfølgelig er
helt grundlæggende, at børn, der vokser op i Danmark, har ret til at kende det værdi- og kulturgrundlag, som vi bygger på her i landet, nemlig det kristne.
Vi har jo også i adskillige år ønsket at styrke faget med flere undervisningstimer.
Kristendom er et fag, som er meget mere end bare en del af historieundervisningen.
Kristendom er et fag, som i samspil med andre fag er med til at sætte nogle vinkler og nogle synspunkter i spil, som ellers ikke vil komme til udtryk, og det gælder både i forhold til dansk, de kreative fag og historie, men sandelig også i forhold til ikke mindst samfundsfag.
Man kan se mange idé- og projektopgaver på 9. klassetrin, som faktisk tager udgangspunkt i kristendomsundervisningens læseplan, også på et mere filosofisk plan, så kristendom er i spil på mange niveauer og på mange måder i folkeskolen.
Selv om vi finder, at kristendomsundervisningen er utrolig vigtig også i samspil med andre fag, så ønsker vi faktisk at bevare fritagelsesbestemmelsen og den frihedstanke, der ligger der, og vi mener godt, at de to ønsker kan forenes.
I forvejen fjerner regeringen og Dansk Folkeparti jo kommunernes pligt til at tilbyde modersmålsundervisning for de tosprogede, men sammen med en ophævelse af fritagelsesbestemmelsen mener vi, at det vil skabe det bedste argument for, at eksempelvis muslimske forældre tager deres børn ud af folkeskolen og sender dem på friskoler i stedet for.
Det mener vi bliver sat over styr, hvis man vil gøre kristendomsundervisningen obligatorisk.
Dermed vil det også være et stort slag for den integrationsindsats, der er i folkeskolen.
De fleste forældre, jeg tror faktisk alle forældre,
ønsker, at deres børn kommer til at fungere godt i det danske samfund, som de jo er en del af.
Det er selvfølgelig af stor betydning for at forstå det grundlæggende i samfundet og dets kulturgrundlag, at man kender til kristendommen.
Det viser sig jo også fra undersøgelser fra Undervisningsministeriet, at de skoler, hvor man virkelig gør en stor indsats for at gå i dialog og imformere, har man også gode resultater med at få eleverne til at deltage.
Dér skal vi sætte ind, og det skal styrkes.
Skolerne skal indgå i en meget større dialog med forældrene
om dette fags indhold og dette fags muligheder.
Ønsker man at sætte fokus på kristendomsundervisning, kunne man jo gøre det ved at sætte fokus på læreruddannelsen, højne den pædagogiske forskning og dermed prøve at løfte faget op, så det får en mere udadrettet og indholdsmæssig profil, end det måske har p.t. Vi vil i hvert fald arbejde for at fastholde fritagelsesmuligheden, men vi vil også gerne arbejde for, at kristendomsundervisningen får en noget anden status i folkeskolen.
Så vi kan selvfølgelig heller ikke støtte dette forslag.